**NY JULEKALENDER HVOR KUNSTVÆRKER FORTÆLLER HISTORIEN**

Viborg Stift tilbyder alle muligheden for at åbne en låge i en digital julekalender, hver dag fra 1. søndag i advent og i 27 dage frem mod jul.

Troels Laursen, der er sognepræst og kunstanmelder vil tage os med rundt på en visuel rejse til 27 kirker i Midt- og Vestjylland, som vil danne rammen for Viborg Stifts julekalender.

Her finder han store og små kunstværker, der kan fortælle historier om det vi venter på frem mod jul. Allesammen værker der ikke er mere end 50 år gamle.

Serien hedder Ventetid og de små korte film på 3-5 minutter vil kunne ses på Viborg Stifts hjemmeside og på Facebook. De vil også kunne ses som fire længere programmer på TV MIDTVEST, hvor de bliver sendt på de fire advents søndage.

**KUNST OG POESI**

Optagelserne til serien begyndte i august, hvor værten Troels Laursen og fotograf Henrik Helms har kørt Viborg Stift tyndt, for at stille skarpt på smuk kunst tilsat poetisk eftertænksomhed.

-Jeg er optaget af, hvad de kunstværker fortæller om den kristne tro og hvordan de tolker den menneskelige tilværelse. Og på den her rundtur vil jeg gerne være med til at åbne en flig af den skatkiste vi har af den nyeste kirkekunst og deres fortællinger, fortæller vært Troels Laursen.

**EFTERTANKE**

Tanken er, at det ikke blot skal være en gennemgang af særlige kunstværker, men også være noget der kan give os allesammen anledning til eftertanke.

-Troels har vist sig som den fødte tv-fortæller, der på sin helt særlige og personlige måde giver mig noget at tænke over op til jul, fortæller fotograf og producer Henrik Helms.

Efter optagelserne sluttede i slutningen af oktober, er alt materialet blevet set igennem, tilsat speak og musik og redigeret sammen til 28 afsnit. En ide som har rumsteret i Troels Laursens hoved længe.

-Vi har valgt at lave hele 28 små afsnit, for at følge hele adventstiden fra første søndag i advent og så helt frem til og med juledag, hvor julen for alvor fejres i kirken og vores ventetid er ovre.

Som en ekstra bonus tager vi også lige Hellig Tre Kongers aften med den 6. januar, hvor julen er slut og vi er godt i gang med det nye år, siger Troels Laursen.

**FORVENTNINGEN**

Biskop Henrik Stubkjær glæder sig til premieren på serien Ventetid og dens afsæt i de mange smukke kunstværker i stiftets kirker:

-Jeg har altid fundet adventstiden ganske fantastisk. Det er en tid fyldt med forventning. Det er en tid, hvor der peges frem imod noget større. På samme måde er det med kunsten i vore kirker. Kunsten peger hen imod noget større – en Guds virkelighed som rummer hver enkelt af os.

Serien kan ses på [viborgstift.dk/ventetid](http://viborgstift.dk/ventetid) og vil også blive bragt som fire adventsafsnit på TV MIDTVEST.

**TILMELD DIG**

Viborg Stift tilbyder, at man kan modtage et nyt julekalender afsnit hver morgen i sin indbakke

Tilmelding sker på stiftets hjemmeside.

**KIRKERNE DER MEDVIRKER I VENTETID**

Serien begynder 1. søndag i advent og er i alt på 28 afsnit og du kan se her hvilke kirker vi besøger hvornår. Derudover er der et bonusafsnit den 6. januar.

29. november Lemvig kirke

30. november Viborg domkirke

01. december Hjorthede kirke

02. december Viborg domkirke

03. december Resen kirke

04. december Hedeager kirke

05. december Hjerm Østre kirke

06. december Mejdal kirke

07. december Viskum kirke

08. december Vile kirke

09. december Sdr. Rind kirke

10. december Aalestrup kirke

11. december Lind sognehus

12. december Tjørring kirke

13. december Søndermarkskirken

14. december Thyborøn kirke

15. december Nørrelandskirken

16. december Nr. Felding kirke

17. december Svingelbjerg kirke

18. december Ikast kirke

19. december Dybe kirke

20. december Skarrild kirke

21. december Ellebæk kirke

22. december Løgstør kirke

23. december Foulum kirkegård

24. december Nr. Nissum kirke

25. december Naur kirke

06. januar Feldborg kirke (EKSTRA AFSNIT)

**PRESSEBILLEDER:**

<https://viborgstift.dk/medieportal/fotos/g/list?--g%5Btags%5D%5B0%5D%5B__identity%5D=4ee7635b-9f65-48ab-9de1-df6351044636>

**KONTAKTINFO**

Kommunikationskoordinator Henrik Helms: 4031 1606

Sognepræst og vært Troels Laursen: 98634 068